Broj: 711-I-154-M-125-20/21-05-19

Zagreb, 15. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Ive Dujmića, gradonačelnika Grada Opatije, za davanjem mišljenja i uputa Povjerenstva, povodom mišljenja Povjerenstva broj:** **711-1-09-M-125-20/21-03-19 od 11. prosinca 2020.,** na 111. sjednici, održanoj 15. siječnja 2021.g., daje sljedeću

**ODLUKU**

**Utvrđuje se da je dužnosnik Ivo Dujmić, gradonačelnik Grada Opatije, postupio sukladno uputama sadržanim u mišljenju Povjerenstva broj:** **711-1-09-M-125-20/21-03-19 od 11. prosinca 2020.g. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stoga Grad Opatija može stupiti u poslovni odnos s trgovačkim društvom Marea d.o.o., u vlasništvu dužnosnikove supruge.**

Obrazloženje

Dužnosnik Ivo Dujmić podnio je Povjerenstvu zahtjev za davanjem mišljenja zaprimljen pod poslovnim brojem 711-U-4473-M-125/20-01-4 dana 8. prosinca 2020. g., povodom kojeg se vodi predmet broj M-125/20.

U zahtjevu dužnosnik u bitnom navodi da se trgovačko društvo Marea d.o.o., koje je u 100% vlasništvu dužnosnikove supruge i u 2021. godini namjerava javiti na koncesijsko odobrenje za obavljanje gospodarske djelatnosti na plaži Ičići ( iznajmljivanje plažne opreme) a temeljem Godišnjeg plana upravljanja pomorskim dobrom. Dužnosnik navodi da je za 2020,g, postupao po uputama Povjerenstva iz Mišljenja, broj 711-I-2079-M-159/19-02-12 od 3. prosinca 2019.g., te postavlja pitanje može li i ove godine postupati sukladno navedenim uputama ili je došlo do nekih promjena.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Ivo Dujmić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, stoga je bračni drug dužnosnika Ive Dujmića član obitelji dužnosnika u smislu ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Sukladno članku 18. stavku 2. ZSSI-a Povjerenstvo treba u roku od 15 dana od dana zaprimanja obavijesti dati mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. U slučaju da Povjerenstvo zatraži od podnositelja obavijesti ili od drugog nadležnog tijela javne vlasti podatke ili dokumentaciju potrebnu za davanje mišljenja, rok za davanje mišljenja se produljuje.

U skladu s citiranim odredbama ZSSI-a, Povjerenstvo je na 107. sjednici 11. prosinca 2020.g. dalo Mišljenje broj: 711-1-09-M-125-20/21-03-19 (dalje u tekstu: Mišljenje) prema kojem Grad Opatija može stupiti u poslovni odnos s trgovačkim društvom Marea d.o.o., u kojem je jedini imatelj udjela dužnosnikova supruga, ukoliko dužnosnik postupi u skladu s uputama Povjerenstva iz tog mišljenja. Točkom II. izreke mišljenja određeno je da se dužnosnik Ivo Dujmić dužan izuzeti od donošenja općih akata u okviru njegovih ovlasti kojima se uređuje pravni režim koncesija na području pomorskog dobra plaže Ičići.

Istim Mišljenjem pod točkom III. izreke dana je uputa dužnosniku Ivi Dujmiću da je dužan, prije izdavanja rješenja o koncesijskom odobrenju trgovačkom društvu Marea d.o.o., ukazati članovima Vijeća za koncesijska odobrenja Grada Opatije te Gradskom vijeću Grada Opatije na okolnost da je jedini imatelj udjela u vlasništvu istog poslovnog subjekta njegov bračni drug te o tome obavijestiti građane Grada Opatije putem službene objave na internetskim stranicama Grada Opatije. Točkom IV. izreke upućen je dužnosnik da je prije stupanja u poslovni odnos s trgovačkim društvom Marea d.o.o. u gore navedenom slučaju, dužan Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva. U točki V. izreke mišljenja se navodi da će Povjerenstvo u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Dužnosnik Ivo Dujmić dostavio je Povjerenstvu dopisom KLASA: 711-01/20-01/1, URBROJ: 2156/01-03/01-20-2 od 15. prosinca 2020.g. dokaz da je postupio sukladno Mišljenu Povjerenstva navodeći da ovlastio zamjenicu gradonačelnika Veru Aničić da zastupa Grad Opatiju u predmetu utvrđivanja Godišnjeg plana upravljanja pomorskim dobrom za 2021.g. i u predmetu očitovanja na nacrt srednjoročnog plana davanja koncesije na pomorskom dobru 2020.-2021.g. te da donosi sve odluke u okviru nadležnosti gradonačelnika. Isto tako, dužnosnik je naveo kako je na mrežnim stranicama Grada Opatije 27. studenog 2020.g., radi informiranja javnosti, objavljen prijedlog Godišnjeg plana upravljanja pomorskim dobrom Grada Opatije za 2021.g. prije ishođenja potvrde nadležnog tijela Primorsko-goranske županije. Dužnosnik je naveo i kako je Upravni odjel za pomorsko dobro, promet i veze dao potvrdu na Godišnji plan upravljanja pomorskim dobrom Grada Opatije za 2021.g. dana 10. prosinca 2020.g. te da je istoga dana o tome dana obavijest na mrežnoj stranici Grada Opatije. Isto tako, dužnosnik je obavijestio Povjerenstvo kako je Gradsko vijeće i Vijeću za izdavanje koncesijskih odobrenja ukazao na okolnost da je jedini imatelj udjela u trgovačkom društvu Marea d.o.o. upravo supruga dužnosnika. Navodi kako je o navedenom izvijestio i javnost putem mrežne stranice Grada Opatije. Dužnosnik je u prilogu svojeg dopisa dostavio objave s mrežnih stranica Grada Opatije, Odluku o povjeravanju donošenja odluke zamjenici gradonačelnika u predmetu utvrđivanja prijedloga Godišnjeg plana upravljanja pomorskim dobrom za 2021.g. KLASA: 021-01/19-01/20, URBROJ:2156/01-03/01-20-8 od 5. prosinca 2020.g. i Obavijest o vlasničkoj strukturi društva Marea d.o.o., KLASA: 711-01/20-01/1, URBROJ: 2156/01-03/01-20-1 od 11. prosinca 2020.g. Gradskom vijeću i Vijeću za dodjelu koncesijskih odobrenja.

Člankom 18. stavkom 4. ZSSI-a propisano je obveza dužnosnika, odnosno tijela u kojem dužnosnik obnaša dužnost, da prije stupanja u poslovni odnos dostavi Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo na temelju članka 18. stavka 5. Zakona posebnom odlukom utvrđuje jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Na temelju stavka 6. istog članka Zakona, pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a su ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo je utvrdilo da je dužnosnik postupio sukladno uputama sadržanim u mišljenju Povjerenstva broj: 711-1-09-M-125-20/21-03-19 od 11. prosinca 2020.g. obzirom da je utvrđeno da je Odlukom o povjeravanju donošenja odluke zamjenici gradonačelnika u predmetu utvrđivanja prijedloga Godišnjeg plana upravljanja pomorskim dobrom za 2021. postupio sukladno točki II. Mišljenja, a zatim obavijestio članove Gradskog vijeća Grada Opatije i Vijeća za dodjelu koncesijskih odobrenja da je njegova supruga jedini imatelj udjela u trgovačkom društvu Marea d.o.o. te je o tome obavijestio i građane putem javne objave na internetskoj stranici Grada Opatije, o čemu je dostavio dokaz i cjelokupnu dokumentaciju, čime je utvrđeno da je postupio sukladno točkama III. i IV. Mišljenja. Potreba ovakvog postupanja ima za svrhu da osobe koje sudjeluju u procesu odlučivanja postupaju s najvećom mogućom odgovornošću kako se ne bi stvorila negativna percepcija, kao i da građani mogu kontrolirati cjelokupan proces.

Ukazuje se dužnosniku Ivi Dujmiću, ukoliko trgovačko društvo u kojem je njegova supruga jedini imatelj udjela u vlasništvu (temeljnom kapitalu) namjerava i u 2022.g. stupiti u poslovni odnos s Gradom Opatijom, da je i tada, odmah po saznanju navedene okolnosti, dužan od Povjerenstva zatražiti mišljenje s uputama o načinu postupanja dužnosnika u cilju izbjegavanja sukoba interesa dužnosnika, vodeći pritom računa i o rokovima donošenja Godišnjeg plana upravljanja pomorskim dobrom.

Slijedom navedenog, Povjerenstvo je utvrdilo kako su upute dane u Mišljenju broj 711-1-09-M-125-20/21-03-19 od 11. prosinca 2020.g. provedene na način koji omogućuje izbjegavanje sukoba interesa dužnosnika Ive Dujmića i osigurava njegovo zakonito postupanje u konkretnom slučaju.

Slijedom navedenog, odlučeno je kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Ivo Dujmić, elektronička dostava
2. Objava na internetskoj stranici Povjerenstva
3. Pismohrana